## El Consell posa en marxa des de hui autobusos llançadora gratuïts per a facilitar l’accés dels treballadors a les àrees industrials afectades per les inundacions

*** Des de les 6:00 hores connecten València amb els polígons de Sedaví, Alfafar, Massanassa, Catarroja, Albal i Beniparrell
* Esta iniciativa perseguix assegurar la continuïtat de l’activitat industrial i minimitzar l’impacte de la DANA en l’economia local de l’Horta Sud**

Este matí ha entrat en funcionament el servici de transport gratuït mitjançant autobusos llançadora que ha habilitat el Consell per a facilitar l’accés de les persones treballadores a les empreses de les àrees industrials afectades per les inundacions.

Esta acció, que compta amb la col·laboració de la Federació de Parcs Empresarials de la Comunitat Valenciana, Fepeval, permet a més assegurar la continuïtat de l’activitat industrial en els parcs empresarials dels municipis de l’Horta Sud i minimitzar així l’impacte de la DANA en l’economia local.

En este sentit, cal destacar que les àrees industrials són espais clau per a generar ocupació i impulsar el creixement sostenible a mitjà i llarg termini, contribuïxen a l’economia de municipis i comarques i és fonamental garantir l’accés dels empleats a les empreses i pimes que hi ha instal·lats.

La iniciativa posada en marxa per la Conselleria d’Innovació, Indústria, Turisme i Comerç, a través d’Ivace +i, estarà en funcionament de dilluns a divendres en horari de 06:00 hores a 10:00 hores i de 16:00 hores a 20:00 hores per a garantir que els empleats puguen arribar als seus llocs de treball de manera segura i eficient.

Els autobusos connectaran València amb les zones empresarials de Sedaví, Alfafar, Massanassa, Catarroja, Albal i Beniparrell. Està previst que donen servici a un total de 250 passatgers diaris.

Amb esta mesura l’Ivace oferix una resposta i ajuda a tots els treballadors que s’han vist afectats amb les mesures implantades de limitació de la circulació en determinades localitats de la província de València, la suspensió temporal de mitjans públics de transport, les dificultats en els accessos a les zones industrials de l’Horta Sud i, en molts casos, a la pèrdua del vehicle propi.

Suposa una inversió de 77.400 euros i estarà operativa fins que es restablisquen les comunicacions, l’accés per carretera i els mitjans de transport públics a les àrees industrials d’estos municipis.

**Recorregut**

La ruta s’iniciarà a la ciutat de València en la parada de l’EMT Parc Central Centelles i el recorregut serà el següent:

•    Avinguda del Mediterrani 4. Sedaví  
•    Carrer Rabisancho 2B. Alfafar  
•    Carrer Rabisancho 27. Alfafar  
•    Avinguda la Pista, 30. Massanassa  
•    Pista de Silla encreuament camí del Bony. Catarroja  
•    Pista de Silla encreuament camí de les Eres. Catarroja  
•    Carrer Riu Clarià, 30. Albal  
•    Pista de Silla encreuament carrer Samaruc. Beniparrell  
•    Carrer Martino,10. Beniparrell

Fecha: 11/11/2024